Rammedokument til læreren

TEMA: Ytringsfrihet og retorikk

**Kort om denne pakka**

Dette er et opplegg på fem uker, hvor temaet er ytringsfrihet og retorikk. Her foreslår vi at denne pakka blir en oppstartspakke for norsk vg2. Denne pakka har derfor ingen introduksjonspakke, slik de andre temapakkene har, men målet er å bli kjent med faget, læreboka og muntligverktøyet på en interessant og overkommelig måte. Tekstene i denne pakka er kampanjen fra Norges handikapforbund «Se verden slik vi opplever den» (læreboka s. 422) og Jan Grues takketale fra utdelingen av Fritt Ords Pris 2021 (ekstern ressurs). Talen til FIFA-kongressen av Lise Klaveness er også en ekstern ressurs, og læreren bør finne andre, dagsaktuelle eksempler enten på debattsidene i ulike nettaviser eller i sosiale medier. Det er fordi ytringsfrihet og retorikk som tema må gjøres dagsaktuelle.

Elevene skal skrive og holde en kort appell i par.

**Forberedelser før perioden**

* Finn en aktuell nettavissak / debattinnlegg på nett med tilhørende kommentarfelt. Ha dette klart til første time i uke 1.
* Finn talen til Jan Grue (Fritt Ords Pris 2021).
* Finn talen til Lise Klaveness (FIFA-kongressen våren 2022) på nett, hent andre dagsaktuelle eksempler fra nettaviser / sosiale medier. Hent gjerne både video og tekst.

|  |  |  |
| --- | --- | --- |
| **Uke** | **Innhold** | **Ressurser** |
| 1–2  Ca. 8 timer | * Introduksjons-PPT til temaet ytringsfrihet og hva elevene skal jobbe med denne perioden + ulike argumentasjonsformer * Arbeid med kampanjen «Se verden slik vi ser den» av Norges handikapforbund * Eksempler på ytringsfrihet ved å se på sammensatte tekster og på sosiale medier * Elevene holder en liten debatt om ytringsfrihet i sosiale medier. Mål: fokusere på muntlige ferdigheter og å bruke ulike argumentasjonsformer (se kapittel 5, s. 74–78) | – Kapittel 1 Skrivetips  – Kapittel 2 Muntligtips  – Kapittel 5 Retorisk analyse og tolkning av sakprosatekster  – Nett: Muntligverktøy  – Norges handikapforbund: «Se verden slik vi ser den»  – Lise Klaveness: tale på FIFA-kongressen  – Jan Grue: takketale på utdelingen av Fritt Ords Pris 2021 |
| 2–3  Ca. 8 timer | * Introduksjons-PPT om retorikk og retoriske begreper * Elevene leser, hører og arbeider med appellen til Lise Klaveness på FIFA-kongressen i april 2022. Mål: bli kjent med kairos   Elevene leser og arbeider med Jan Grues takketale på utdelingen av Fritt Ords Pris 2021. Mål: kunne bruke begrepene etos, patos og logos i en samtale om denne teksten.   * Elevene blir presentert for hvordan man skriver og holder en appell. * Elevene blir kjent med muntligverktøyet for appell. * Elevene begynner å tenke på hva de vil holde en appell om, og samler informasjon + finner gode kilder. |
| 4–5  Ca. 8 timer | * Arbeid med å skrive egen appell, med inspirasjon fra uke 2–3, og med hjelp fra kapittel 5. * Elevene skal holde en kort appell, ut fra gitte kriterier. * Læringserfaring etter appell: arbeid med kilder og kildekritikk. * Egen PP om kildebruk. * Revidering av egen tekst, etter kildekurset. |

**Kompetansemål**

* reflektere over sakprosatekster og gjøre rede for den retoriske situasjonen de er blitt til i
* bruke tilbakemeldinger og kunnskap om språk, tekst og sjanger til å utvikle egne tekster
* bruke fagkunnskap og retoriske ferdigheter i norskfaglige diskusjoner og presentasjoner

**Tekster**

|  |  |  |  |
| --- | --- | --- | --- |
| **Tekster** | **I boka** | **Nettressurs** | **Ekstern ressurs** |
| Norges handikapforbund: «Se verden slik vi ser den», s. 422 | x |  |  |
| Jan Grues takketale på utdelingen av Fritt Ords Pris 2021 |  |  | x |
| Lise Klaveness tale på FIFA-kongressen 2022 |  |  | x |
| Andre dagsaktuelle tekster fra aviser, debattsider på nett, sosiale medier |  |  | x |
| Muntligverktøy |  | x |  |

**Mål**

* Arbeidet med denne temapakka kan munne ut i et større muntlig arbeid der elevene skal holde en appell i par, som de kan kombinere med tilhørende illustrasjoner, og dermed skape sin egen sammensatte tekst.
* Et mål er at de skal bli trygge på å være muntlige i klasserommet på et tidlig tidspunkt.
* Et mål er at de skal øve seg på å være faglig relevante når de presenterer noe.
* Et mål er at de først skal gjøre seg egne erfaringer knyttet til kildebruk, før vi jobber med dette sammen.

**Vurdering**

* Vurdering skal være en integrert del av undervisning og læringsprosess.
* Elev og lærer skal være i dialog om utviklingen i skriftlig og muntlig kompetanse.
* Det er lagt inn et større muntlig arbeid med vurdering, appell.

**Tverrfaglig tema**

* Demokrati og medborgerskap
* Folkehelse og livsmestring
* Bærekraft

Temapakkene for *Intertekst vg2* er en bearbeidet versjon av temapakkene laget for *Intertekst påbygging*. Det pedagogiske opplegget og de opprinnelige versjonene ble laget av Veronica Weyde og Kamilla Eikrem Nordmark.